CELEX: 32014D0741
Language: hu
Date: 2014-10-21 00:00:00
Title: 2014/741/EU: A Tanács határozata ( 2014. október 21. ) a Kormányzati Beszerzési Megállapodás I. függelékének részét képező, Japánra vonatkozó 3. mellékletében szereplő három társaság listáról való törlésére vonatkozó uniós kifogás visszavonása tekintetében a Kormányzati Beszerzési Bizottságban az Európai Unió nevében képviselendő álláspont meghatározásáról

29.10.2014   
            
            
               HU
            
            
               Az Európai Unió Hivatalos Lapja
            
            
               L 308/97
            
         A TANÁCS HATÁROZATA
   (2014. október 21.)
   a Kormányzati Beszerzési Megállapodás I. függelékének részét képező, Japánra vonatkozó 3. mellékletében szereplő három társaság listáról való törlésére vonatkozó uniós kifogás visszavonása tekintetében a Kormányzati Beszerzési Bizottságban az Európai Unió nevében képviselendő álláspont meghatározásáról
   
      (2014/741/EU)
   
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben 218. cikke (9) bekezdésével,
   tekintettel az Európai Bizottság javaslatára,
   mivel:
   
               (1)
            
            
               2001. augusztus 29-én továbbították az 1994. évi Kormányzati Beszerzési Megállapodás (1994. évi GPA) részes feleihez Japánnak az East Japan Railway Company, a Central Japan Railway Company és a West Japan Railway Company társaságoknak (a továbbiakban: a három vasúttársaság) az I. függelék Japánra vonatkozó 3. mellékletéből való törlésére vonatkozó, az 1994. évi GPA-ról szóló Kereskedelmi Világszervezet megállapodás XXIV. cikke (6) bekezdésének b) pontja szerinti értesítését.
            
         
               (2)
            
            
               2001. október 1-jén az Unió a GPA XXIV. cikke (6) bekezdésének b) pontja szerinti kifogással élt a Japán által javasolt módosításokkal szemben annak érdekében, hogy alapos vizsgálat tárgyává tehesse a három vasúttársaság szándékolt törlésének okait, mivel azzal kapcsolatban aggályok merültek fel.
            
         
               (3)
            
            
               Az Unió és Japán között lezajlott különböző konzultációk ellenére az Unió – szemben a megállapodás kifogást bejelentő más részes feleivel – nem vonta vissza kifogásait.
            
         
               (4)
            
            
               Az 1994. évi GPA felülvizsgálata során az Unió kifogását figyelembe vették. Japán nem szerepeltette a 3. mellékletben a három vasúttársaságot, viszont a megjegyzések között feltüntette, hogy amíg az Unió vissza nem vonja e társaságok listában való törlése miatti kifogását, az említett társaságok az I. függelék Japánra vonatkozó 3. melléklethez tartozónak tekintendők.
            
         
               (5)
            
            
               Egy EU–Japán szabadkereskedelmi megállapodás hatályfelmérése keretében és az említett megállaposással kapcsolatos tárgyalások közbeszerzési fejezetének kontextusában az EU kifejezte arra vonatkozó készségét, hogy – a vasúti és városi közlekedési útitervre vonatkozóan a Tanács által elfogadott megközelítéssel összhangban és a japán vasúti piacon tapasztalható verseny bármely értékelésének sérelme nélkül – visszavonja a három vasúttársaság törlésével kapcsolatos kifogásait.
            
         
               (6)
            
            
               Azt követően, hogy Japán megerősítette, jelentős módosításokat kíván végrehajtani az I. függelékben a Japánra vonatkozó 2. mellékletéhez fűzött 4. megjegyzésben, illetve a Japánra vonatkozó 3. mellékletéhez fűzött 3. a) megjegyzésben említett, a szállítás biztonságához kapcsolódó beszerzésekre vonatkozó klauzula alkalmazási feltételei tekintetében, továbbá elő kívánja mozdítani a három vasúttársaság átlátható és megkülönböztetésmentes beszerzési gyakorlatát, az Uniónak helyénvaló visszavonnia e társaságok törlésével kapcsolatos kifogásait.
            
         
               (7)
            
            
               A kifogások e visszavonása nem érinti az Uniónak a Kormányzati Beszerzések Bizottságában elfoglalt, azon határozattal kapcsolatos álláspontját, amelynek tárgyát a szervezeteknek a GPA hatálya alá tartozó beszerzéseit érintő kormányzati ellenőrzés vagy befolyás a felülvizsgált GPA XIX. cikkének (8) bekezdése szerinti tényleges megszüntetését igazoló indikatív kritériumok képezik, különös tekintettel arra, hogy a kormányzati ellenőrzés vagy befolyás ténylegesen megszűnik-e, amikor az érintett szervezetek nem versenykörnyezetben működnek.
            
         
               (8)
            
            
               Helyénvaló meghatározni a Kormányzati Beszerzési Bizottságában az Unió nevében a kifogások visszavonása tekintetében képviselendő álláspontot,
            
         ELFOGADTA EZT A HATÁROZATOT:
   1. cikk
   A Kormányzati Beszerzési Bizottságában az Európai Unió nevében képviseltálláspont az, hogy az Unió az East Japan Railway Company, a Central Japan Railway Company és a West Japan Railway Company társaságoknak a Kormányzati Beszerzési Megállapodás I. függelékében a Japánra vonatkozó 3. mellékletéből való törlésére vonatkozó kifogásait visszavonja.
   2. cikk
   Ez a határozat az elfogadásának napján lép hatályba.
   
      Kelt Luxembourgban, 2014. október 21-én.
      
         
            a Tanács részéről
         
         
            az elnök
         
         S. GOZI